Mi ara tkecmeḍ ɣer daxel, ad twaliḍ ccbaḥa-s, si tama n usamar ad tafeḍ yiwet n tewleft, tettban n yefniqen seg wayen i iresmen akk deg-s, llan yimukan anda ttwasefḍent akk, llan yimukan anda mazal, d wagi i d Σictarut d Ilu n tayri d thuski, yeqqim ɣef lԑerc anectila-t, zzint-as-d 7 n tԑezray, beddent yal yiwet amek, yiwet teṭṭef tasiɣet, tis snat teṭṭef tagiṭart, tis tlata teṭṭef tabexxart, tis rebԑa teṭṭef taqbuct n ccrab, tis xemsa d ileɣ n nujeğğig, tis setta d amezzir, ma d taneggarut d tneccabin, akk ttmuqulent ɣur-s, yettban ɣef wudmawen-nsent wannuz.